**O B R A Z L O Ž E NJ E**

**nacrta prijedloga Odluke o privremenoj zabrani izvođenja građevinskih radova na području Grada Zadra za 2024. godinu**

Člankom 132. Zakona o gradnji („Narodne novine“, broj 153/13, 20/17, 39/19, 125/19) propisano je da predstavničko tijelo jedinice lokalne samouprave po prethodno pribavljenom mišljenju turističke zajednice svog područja, može Odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojem se **ne mogu izvoditi zemljani radovi i radovi na izgradnji konstrukcije građevine.**

Istim člankom, i to stavkom 2., regulirano je da se zabrana izvođenja građevinskih radova ne odnosi na građevine, odnosno radove za čije je građenje, odnosno izvođenje utvrđen interes Republike Hrvatske, da se isto ne odnosi ni na uklanjanje građevina na temelju rješenja građevinske inspekcije ili odluke drugog tijela državne vlasti te na građenje građevina, odnosno izvođenje radova u godini u kojoj je odluka stupila na snagu.

* **Napomene uz Nacrt prijedloga nove Odluke o privremenoj zabrani izvođenja građevinskih radova**

Pripremljen je radni Nacrt prijedloga nove Odluke o privremenoj zabrani izvođenja građevinskih radova na području Grada Zadra za 2024. godinu, na način da se predlaže **razdoblje zabrane** (zabrana radova odnosi se na mjesece srpanj i kolovoz), **područje zabrane** (zabrana radova odnosi se na sva naselja na otocima koji administrativno pripadaju Gradu Zadru, dio naselja Petrčane na području od obalnog pojasa do državne ceste D306, dio naselja Kožino na području od obalnog pojasa do državne ceste D306, te dio naselja Zadar na području od obalnog pojasa do državne ceste D306, ulica Put Nina, Dr. Franje Tuđmana, Vlatka Mačeka, Braće Miroslava i Janka Perice i Gaženičke ceste (južno do Brodanovog jaza)), **vrsta radova** koji se privremeno zabranjuju (zabrana radova odnosi se samo na radove utvrđene zakonom, odnosno na zemljane radove i radove na izgradnji konstrukcije građevine**), te su propisane vrste građevina** na koje se zabrana radova odnosi a one su građevine razvrstane u skupine, sukladno članku 4. Zakona o gradnji (NN 153/13, 20/17, 39/19 i 125/19) i to 2.b skupina, 3.a skupina i 3.b skupina.

Za napomenuti je da se 2.b. skupina odnosi na sve građevine veće od 400 m2 bruto površine /npr. stambene zgrade, poslovne zgrade, stambeno poslovne zgrade/, 3.a. skupina odnosila bi se na pomoćne građevine u svrhu osnovne zgrade /npr. garaže, kotlovnice i sl. koje su na istoj građ. čest. kao osnovna zgrada/, te 3.b. skupina koja se odnosi na zgrade stambene namjene bruto površine do 400 m2 /npr. obiteljske kuće ili male stambene sa 2 – 4 stana/.

Također se predlaže da **izuzeci** od privremene zabrane definirani u članku 5. Nacrta prijedloga ove Odluke, budu svi oni propisani člankom 132. st. 2. Zakona o gradnji, odnosno građevine, odnosno radove za čije je građenje, odnosno izvođenje utvrđen interes Republike Hrvatske, na uklanjanje građevina na temelju rješenja građevinske inspekcije ili odluke drugog tijela državne vlasti, i građenje građevina, odnosno izvođenje radova u godini u kojoj je odluka stupila na snagu.

Nadzor nad provedbom ove Odluke propisan je u članku 6. Prijedloga Odluke, a provodi ga Komunalno redarstvo grada Zadra, sukladno članku 49. i 58. Zakona o građevinskoj inspekciji.

Zbog iznimne važnosti ove Odluke na sveukupno gospodarstvo Grada Zadra, poglavito na sektore turizma i građevinarstva, a u cilju donošenja što kvalitetnijeg akta, prije samog upućivanja iste na donošenje Gradskom vijeću Grada Zadra, predlaže se provođenje javnog savjetovanja sa zainteresiranom javnošću kao i obvezatno pribavljanje mišljenja Turističke zajednice Grada Zadra.

**v.d. PROČELNIKA**

**Mate Pinčić, dipl.oec.**